16 Go dirisa bojalwa le diokobatsi ka tsela e e sa siamang, boitsholo jo bo sa siamang le dikeletso tsa boleo di ka senya boineelo jwa rona jwa bomodimo. Go ineela mo go tsone go ka re thibela go tshela ka melao ya Modimo e e siameng. (1 Bakorintha 6:9, 10; 2 Bakorintha 7:1) Tota le Paulo o ne a tshwanelwa ke go itshokela ntwa e e sa feleng ya go lwa le nama e e sekametseng mo boleong. (Baroma 7:21-25) Go tlhokega dikgato tse di gagametseng gore re fedise dikeletso tse di phoso. Sa ntlha, re tshwanetse ra bo re ititeile sehuba gore re tla nna re le phepa mo boitsholong. Paulo a re: “Bolayang ditokololo tsa lona tsa mmele tse di mo lefatsheng ka ga kgokafalo, boitshekologo, keletso ya tlhakanelodikobo, keletso e e utlwisang botlhoko, le keletso ya bopelotshetlha, se e leng kobamelo ya medingwana.” (Bakolosa 3:5) Go bolaya ditokololo tsa rona tsa mmele malebana le ditiro tse di ntseng jalo tsa boleo go tlhoka gore re ititeye sehuba gore re kgone go di fedisa. Go rapela Modimo ka tlhoafalo gore a re thuse go tla dira gore re kgone go gana dikeletso tse di phoso re bo re latelele tshiamo le boineelo jwa bomodimo mo tsamaisong eno e e boikepo ya dilo.